ના… આ સપનું નથી, હકીકત છે ! – નો ખ્યાલ આવતાં જ હરિયો ખાટલામાં સફાળો જાગી બેઠો. અને ક્ષણભર માટે મૂઢ બની ઘર તરફ જોઈ રહ્યો. શું પોતે જે વિચારતો હતો, એ જ હકીકત હતી?, વિચાર સાથે અચાનક વીજળીનો ઝાટકો લાગ્યો હોય એમ ખાટલાની ઇસ પરથી ઉભો થયો, અને પગમાં ખાસડાં પણ પહેરવા રોકાયા વિના ઘર ભણી ધસ્યો. અને એક જ ઝાટકે બારણું હડસેલી દઈ ઘર અંદર પેઠો ! પણ એની એ જ ઉતાવળ એકાએક ભયંકર શાંતિમાં પલટાઈ ગઈ ! એના પગમાં જાણે સિમેન્ટનું ચણતર થયું હોય એમ એના પગ ત્યાંના ત્યાં જ ખોડાઈ ગયા, અને એની આંખો પણ જાણે સામે દેખાતાં દ્રશ્યની ખરાઈ કરતી હોય એમ એક મટકું પણ માર્યા વિના એ જ દિશામાં મંડાઈ રહી… જ્યાં બે ધાડપાડુઓએ તેની પત્ની મોંઘી, અને તેના સાત વર્ષના દીકરા ટબુડાને ઘેર્યા હતા ! અને હમણાં તેમને ધાક ધમકી આપી ચુપ રેહવાની ઈશારત કરી રહ્યા હતા. અને ત્યાં જ અચાનક પોતાને ધસી આવેલ જોઈ સોંપો પડ્યો હતો, અને એ દરેકનું ધ્યાન એની તરફ જ મંડાયું હતું !